Slovenska kronika, 13.3.2012


Naslov: Odkrili redke freske iz 16. stoletja
Napoved za voditelja:

V starem jedru Krškega so pred časom začeli z obnovo tim. Mencingerjeve hiše, saj je v njej živel pisatelj in odvetnik Janez Mencinger. Pri obnovi, ki naj bi stala tri milijone evrov, del denarja je iz evropskih skladov, pa so naleteli na izjemne stenske poslikave profanih fresk, ki očitno datirajo iz 16. stoletja in so najverjetneje edine na slovenskem prostoru. Zaradi tega bodo spremenili namembnost nekaterih prostorov, saj bi radi to najdbo pokazali tudi obiskovalcem.

T- Iz Krškega GORAN ROVAN /
X- Snemalec in montažer Tomi Naglič /
Med obnovo Mencingerjeve hiše so konservatorji pod baročnim ometom odkrili po njihovem mnenju izjemno poslikavo, ki se je ohranila v treh pasovih ene od soban.

T- ALENKA ŽELEZNIK /
X- konservatorka Zavoda za varstvo kulturne dediščine Slovenije /

"V teh pasovih pa se nizajo portreti moških, žensk, imamo tudi par upodobljen. In glede na obleke lahko zelo natančno to datiramo v drugo polovico 16. stoletja, to se pravi, da je to renesančna poslikava in je ena, resnično izjemnega pomena, tud ena od redkih v Sloveniji, če ne sploh edina."
Ker so nad poslikavo ohranjena še dva grba, strokovnjaki upajo, da bodo ugotovili, kateri člani plemiške družine so upodobljeni. Zato ta prostor ne bo namenjen Fakulteti za energetiko, kot je bilo sprva predvideno, ampak predstavitvi Janeza Mencingerja.
T- ALENKA ČERNELIČ KROŠELJ /
X- kustosinja Mestnega muzeja Krško /

"S tem novim odkritjem seveda je tudi smiselno, da je ta soba, ta prostor odprt za javnost, da pripravimo neko muzejsko obliko. Pa rabi bi vzpostavili center industrijske dediščine, nesnovne, da zberemo te arhive in da tukaj nastaja neke vrste mestna zgodovina." 
Mencingerjevo hišo, ki je vrsto let propadala in kazila podobo mesta, je pred časom odkupila krška občina. Njena celotna obnova, ki bo stala tri milijone evrov, pa bo dokončana do konca leta.
